Ir-Regolament tal-kummissjoni (KE) Nru 31/2002
tad-9 ta' Jannar 2002
li jemenda r-Regolament tal-Kunsill (KE) Nru 669/97 li jiftaħ u jipprovdi għall-amministrazzjoni tal-kwoti tat-tariffi tal-Komunità għal ċerti ħut u prodotti tal-ħut li joriġinaw mill-Gżejjer Faroe
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 669/97 tal-14 ta' April 1997 li jiftaħ u jipprovdi għall-amministrazzjoni tal-kwoti tat-tariffi tal-Komunità għal ċerti ħut u prodotti tal-ħut li joriġinaw fil-Gżejjer Faroe, li jiddefinixxi d-disposizzjonijiet li jemendaw u jadattaw dawn il-miżuri u li jħassar ir-Regolament (KE) Nru 1983/95 [1], kif l-aħħar emendat mir-Regolament tal-Kummissjoni (KE) Nru 2471/1999 [2], u partikolarment l-Artikoli 5 u 6 tiegħu,
Billi:
(1) Id-Deċiżjoni Nru 2/2001 tal-Kumitat Konġunt tal-KE/Danimarka-Gżejjer Faroe tal-11 ta' Lulju 2001 emendat it-Tabella II ta' l-Anness tal-Protokoll 1 tal-Ftehim bejn il-Komunità Ewropea, min-naħa waħda, u l-Gvern tad-Danimarka u l-Gvern Lokali tal-Gzejjer Faroe, minn naħa l-oħra [3], billi tkun miżjuda l-kwota fis-sena tat-tariffa għall-gambli, gambli kbar u awwisti tan-Norveġja, preparati jew ippriservati, minn 2000 sa 3000 tunnellata metrika. Din id-Deċiżjoni daħlet fis-seħħ fl-1 ta' Settembru 2001.
(2) Il-volum tal-kwota fis-sena tat-tariffa għall-gambli, gambli kbar u awwisti tan-Norveġja, elenkati fl-Anness tar-Regolament (KE) Nru 669/97 skond in-numru ta' l-ordni 09.0679, għandu jkun emendat biex jikkunsidra din iż-żieda.
(3) Il-miżuri li hemm provduti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Fl-Anness tar-Regolament (KE) Nru 669/97 il-volum tal-kwota fis-sena tat-tariffa għall-gambli, gambli kbar u awwisti tan-Norveġja, ppreparati jew ippriservati, li għandhom numru ta' l-ordni 09.0679, hija miżjuda għal 3000 tunnellata metrika.
Artikolu 2
Dan ir-Regolament għandu jidħol fis-seħħ fil-ġurnata ta' wara dik tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Jibda jgħodd mill-1 ta' Settembru 2001.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmulha fi Brussel, fid-9 ta' Jannar 2001.